CELEX: 32019D0434
Language: mt
Date: 2019-02-27 00:00:00
Title: Deċiżjoni tal-Kummissjoni (UE) 2019/434 tas-27 ta' Frar 2019 dwar l-inizjattiva taċ-ċittadini proposta bl-isem “Europe CARES — Edukazzjoni Inklużiva ta' Kwalità għal Tfal b'Diżabbiltà” (notifikata bid-dokument C(2019) 1545)

19.3.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 75/103
               
            
         DEĊIŻJONI TAL-KUMMISSJONI (UE) 2019/434
         tas-27 ta' Frar 2019
         dwar l-inizjattiva taċ-ċittadini proposta bl-isem “Europe CARES — Edukazzjoni Inklużiva ta' Kwalità għal Tfal b'Diżabbiltà”
         
            
               (notifikata bid-dokument C(2019) 1545)
            
         
         (It-test bl-Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 211/2011 tal-Parlament Ewropew u tal-Kunsill tas-16 ta' Frar 2011 dwar l-inizjattiva taċ-ċittadini (1), u b'mod partikolari l-Artikolu 4 tiegħu,
         Billi:
         
                     (1)
                  
                  
                     Is-suġġett tal-inizjattiva taċ-ċittadini proposta bl-isem “Europe CARES — Edukazzjoni Inklużiva ta' Kwalità għal Tfal b'Diżabbiltà” jirreferi għal li ġej: “Id-dritt ta' edukazzjoni inklużiva għat-tfal u l-adulti fl-Unjoni Ewropea li għandhom diżabbiltà.”
                  
               
                     (2)
                  
                  
                     L-objettivi tal-inizjattiva taċ-ċittadini proposta jirreferu għal dan li ġej: “Iktar minn 70 miljun ċittadin tal-UE għandhom diżabbiltà u 15-il miljun tifel u tifla għandhom bżonn edukazzjoni speċjali. It-tfal u l-adulti b'diżabbiltà qegħdin jiltaqgħu ma' ostakli eċċessivi biex jeżerċitaw id-dritt tagħhom ta' edukazzjoni inklużiva ta' kwalità. Ħafna minnhom jitpoġġew f'istituzzjonijiet segregati u dawk f'kuntesti edukattivi tradizzjonali ħafna drabi jirċievu appoġġ inadegwat. Qed nistiednu lill-KE biex tabbozza liġi dwar qafas komuni tal-UE dwar l-edukazzjoni inklużiva, li jiggarantixxi li l-ebda tifel jew tifla ma jitħallew lura f'dak li għandu x'jaqsam mas-servizzi ta' intervent bikri, mal-edukazzjoni, u mat-tranżizzjoni għas-suq tax-xogħol.”
                  
               
                     (3)
                  
                  
                     L-anness tal-inizjattiva taċ-ċittadini proposta jsemmi oqsma speċifiċi li għandhom isiru parti minn qafas komuni tal-UE dwar l-edukazzjoni inklużiva; dawn jistgħu jiġu kategorizzati kif ġej: “Intervent bikri, abilitazzjoni u riabilitazzjoni”; “Identifikazzjoni — Identifikazzjoni ta' Tfal b'Diżabbiltà — Riferiment — Fuq Talba”; “Edukazzjoni Pubblika Adegwata Mingħajr Ħlas”; “Klawsola li tipprojbixxi r-rifjut”; “Involviment tal-ġenituri”; “Ambjent inqas restrittiv”; “Pjan ta' Edukazzjoni Individwalizzat (IEP, Individualized Education Plan)”; “Mekkaniżmi alternattivi ta' evalwazzjoni u ċertifikazzjoni bbażata fuq l-abbiltajiet”; “Tranżizzjoni għas-suq tax-xogħol”; “Nondiskriminazzjoni”; “Żvilupp personali u taħriġ tal-għalliema”.
                  
               
                     (4)
                  
                  
                     It-Trattat dwar l-Unjoni Ewropea (TUE) isaħħaħ iċ-ċittadinanza tal-Unjoni u jqawwi iktar il-funzjonament demokratiku tal-Unjoni billi jipprevedi, fost l-oħrajn, li kull ċittadin ikollu d-dritt li jipparteċipa fil-ħajja demokratika tal-Unjoni permezz ta' inizjattiva taċ-ċittadini Ewropej.
                  
               
                     (5)
                  
                  
                     Għal dan il-għan, jenħtieġ li l-proċeduri u l-kundizzjonijiet meħtieġa għall-inizjattiva taċ-ċittadini jkunu ċari, sempliċi, faċli biex jintużaw u proporzjonati man-natura tal-inizjattiva taċ-ċittadini sabiex titħeġġeġ il-parteċipazzjoni taċ-ċittadini u biex l-Unjoni ssir iktar aċċessibbli.
                  
               
                     (6)
                  
                  
                     Għall-fini tal-implimentazzjoni tagħhom, it-Trattati jipprevedu l-adozzjoni:
                     
                                 —
                              
                              
                                 ta' atti legali bil-għan li tiġi miġġielda d-diskriminazzjoni fuq bażi ta' diżabbiltà, abbażi tal-Artikolu 19(1) tat-Trattat dwar il-Funzjonament tal-Unjoni Ewropea (TFUE);
                              
                           
                                 —
                              
                              
                                 rigward l-għan li jiġu żviluppati skambji ta' informazzjoni u ta' esperjenzi dwar kwistjonijiet komuni għas-sistemi edukattivi tal-Istati Membri, ta' rakkomandazzjonijiet tal-Kunsill jew ta' atti legali oħra li jipprevedu miżuri ta' inċentiva għall-appoġġ, għall-koordinazzjoni jew għas-supplimentazzjoni tal-azzjonijiet tal-Istati Membri bl-esklużjoni ta' kwalunkwe armonizzazzjoni tal-liġijiet u r-regolamenti tagħhom, abbażi tar-raba' inċiż tal-Artikolu 165(2) u tal-Artikolu 165(4) TFUE;
                              
                           
                                 —
                              
                              
                                 rigward l-għan li jittejbu t-taħriġ vokazzjonali inizjali u kontinwu għall-faċilitazzjoni tal-integrazzjoni u tar-riintegrazzjoni vokazzjonali fis-suq tax-xogħol, ta' rakkomandazzjonijiet tal-Kunsill jew ta' atti legali oħra bl-esklużjoni ta' kull armonizzazzjoni tal-liġijiet u r-regolamenti tal-Istati Membri, abbażi tat-tieni inċiż tal-Artikolu 166(2) u tal-Artikolu 166(4) TFUE.
                              
                           
               
                     (7)
                  
                  
                     Għal dawn ir-raġunijiet, l-inizjattiva taċ-ċittadini proposta ma taqax manifestament barra mill-qafas tas-setgħat tal-Kummissjoni li tressaq proposta għal att legali tal-Unjoni għall-fini tal-implimentazzjoni tat-Trattati, skont l-Artikolu 4(2)(b) tar-Regolament.
                  
               
                     (8)
                  
                  
                     Barra minn hekk, il-kumitat taċ-ċittadini ġie ffurmat u l-persuni ta' kuntatt inħatru skont l-Artikolu 3(2) tar-Regolament u l-inizjattiva taċ-ċittadini proposta la tidher li hija manifestament abbużiva, frivola jew vessatorja u lanqas ma tidher li tmur manifestament kontra l-valuri tal-Unjoni, kif stipulati fl-Artikolu 2 TUE.
                  
               
                     (9)
                  
                  
                     Għaldaqstant, jenħtieġ li l-inizjattiva taċ-ċittadini proposta bl-isem “Europe CARES — Edukazzjoni Inklużiva ta' Kwalità għal Tfal b'Diżabbiltà” tiġi rreġistrata.
                  
               ADOTTAT DIN ID-DEĊIŻJONI:
         
            Artikolu 1
            L-inizjattiva taċ-ċittadini proposta bl-isem “Europe CARES — Edukazzjoni Inklużiva ta' Kwalità għal Tfal b'Diżabbiltà” hija b'dan irreġistrata.
         
         
            Artikolu 2
            Din id-Deċiżjoni għandha tidħol fis-seħħ fl-4 ta' Marzu 2019.
         
         
            Artikolu 3
            Din id-Deċiżjoni hija indirizzata lill-organizzaturi (il-membri tal-kumitat taċ-ċittadini) tal-inizjattiva taċ-ċittadini proposta bl-isem “Europe CARES — Edukazzjoni Inklużiva ta' Kwalità għal Tfal b'Diżabbiltà”, rappreżentati mis-Sa Maria Madalina TURZA u s-Sa Violeta GIURGI li jaġixxu bħala persuni ta' kuntatt.
         
         
            Magħmul fi Brussell, is-27 ta' Frar 2019.
            
               
                  Għall-Kummissjoni
               
               Frans TIMMERMANS
               
                  Viċi President
               
            
         
         
            (1)  ĠU L 65, 11.3.2011, p. 1.